
Az ionoszféra GPS jelekben okozott késleltető hatásának meghatározása tomografikus úton

A globális helymeghatározásra napjainkban számos módszer létezik. Az egyes mérési
módszerek pontossága nagymértékben függ attól, hogy a műhold jeleket terhelő hibákat
tudjuk-e korrigálni, illetve ha igen, akkor milyen mértékben. Az egyfrekvenciás kódmérésen
alapuló eljárás esetén az egyik legjelentősebb hibaforrás az ionoszféra által okozott késleltetés
a jelek terjedésében. A légkör elektrontartalmának a megfelelő modellezésével ez a hatás
korrigálható. Több egyszerűbb modell létezik, de ezek nem növelik nagy mértékben a
pontosságot, mert csak speciális pozícióban levő műholdakra adnak megfelelő eredményt.
Mivel a késleltetés mértéke függ a jelek frekvenciájától is, így a teljes elektrontartalom
kétfrekvenciás vevőkészülékek segítségével tomografikus úton meghatározható egy adott
pillanatban egy adott vonal mentén. Ebben a dolgozatban egy ilyen mérések feldolgozásán
alapuló ionoszféra modellt mutatunk be, ahol a légkört cellákra osztjuk, és az egyes cellákban
állandó elektronsűrűséget feltételezünk.



